text: Kæmpestort krydstogtskib kommer med kort varsel 
  14 juni 2018 kl. 13.35
  Fredericia får besøg af to store skibe. Fredag morgen kom det største skib, der nogensinde har besøgt byen.
  Fredag og lørdag lægger to store krydstogtskibe til kaj i Fredericia. Cirka ved otte-tiden fredag morgen kommer MSC Preziosa, som kommer med meget kort varsel.
  Ifølge Visit Fredericia er MSC Preziosa 333 meter langt, og det rummer cirka 3.800 gæster og 1.300 besætningsmedlemmer, som har 18 dæk at boltre sig på. Her finder de alt fra en swimmingpool, gastronomiske oplevelser og en teatersal.  
  1.000 gæster går i land
  Nyheden om skibet kom med meget kort varsel onsdag eftermiddag. Dermed har Visit Fredericia og havneselskabet ADP kun halvandet døgn til at gøre byen klar til anløbet. 
  Det korte varsel skyldes dårligt vejr i Bergen i Norge, som skibet skulle have anløbet fredag. Skibet har før ankomsten til Fredericia været i Flåm i Norge, og det skal videre til Kiel.
  Rederiet forventer at sende 1.000 gæster afsted på ture, og Visit Fredericia har tilbudt omkring 30 busture rundt til områdets attraktioner. Skibet sejler fra byen igen cirka klokken 21.00.
  Flere skibe på vej
  Allerede lørdag kommer et andet stort krydstogtskib til Fredericia. Det er Aida Cara med knap 1.200 passagerer.
  ADP forventer, at i alt otte krydstogtskibe lægger til kaj i Fredericia i år.
  
  